ഓണക്കോടിയ്ക്കൊപ്പം പതിനായിരം പ്രതിപക്ഷത്തിന്റെ ഗുഢാലോചനയെന്ന് തൃക്കാക്കര ചെയര്പേഴ്സണ് കൊച്ചി: കൗണ്സിലര്മാര്ക്ക് ഓണക്കോടിയ്ക്ക് ഒപ്പം പതിനായിരം രൂപ നല്കിയെന്ന ആരോപണം പ്രതിപക്ഷത്തിന്റെ ഗൂഢാലോചന എന്ന് തൃക്കാക്കര നഗരസഭ ചെയര്പേഴ്സണ് അജിത തങ്കപ്പന്. അടിസ്ഥാന രഹിതമായ ആരോപണം ആണ്. കവ൪ മാത്രമാണ് പ്രതിപക്ഷ൦ കാണിക്കുന്നത്, അതില് പണമില്ല. മറിച്ച് തെളിയിക്കാന് പ്രതിപക്ഷത്തെ വെല്ലുവിളിക്കുന്നു എന്നും അജിത തങ്കപ്പന് പ്രതികരിച്ചു. ഓരോ അംഗങ്ങള്ക്കും 15 ഓണക്കോടിയോടൊപ്പം കവറില് 10,000 രൂപയും നല്കിയെന്നാണ് ആരോപണം ഉയര്ന്നത്. നഗരസഭ ചെയര്പേഴ്സന് അജിത തങ്കപ്പന് അംഗങ്ങളെ ഓരോരുത്തരെയായി ക്യാബിനില് വിളിച്ച് വരുത്തിയാണ് സ്വകാര്യമായി കവര് സമ്മാനിച്ചത്. പണം നല്കുന്നതിന്റെ ദൃശ്യങ്ങള് ഏഷ്യാനെറ്റ് ന്യൂസിന് കിട്ടി. കൗണ്സിലര്മാര്ക്ക് ഇങ്ങനെ പണം നല്കാന് നഗരസഭയ്ക്ക് ഫണ്ടൊന്നും ഇല്ലെന്നിരിക്കെ ചെയര്പേഴ്സന് എങ്ങനെ പണം നല്കിയെന്നാണ് അംഗങ്ങളില് ചിലരുടെ സംശയം. പണം കൈപ്പറ്റുന്നത് പന്തിയല്ലെന്ന് തോന്നിയ പ്രതിപക്ഷത്തെ അടക്കം പതിനെട്ട് കൗണ്സിലര്മാര് ഇതിനകം പണം തിരിച്ച് നല്കിക്കഴിഞ്ഞു. 43 അംഗ കൗണ്സിലില് നാല് സ്വതന്ത്രരുടെ പിന്തുണയോടെയാണ് യുഡിഎഫ് ചെയര്പേഴ്സന് ആയ അജിത തങ്കപ്പന് ഭരണം നടത്തുന്നത്. 43 പേര്ക്ക് പണം നല്കാന് ചരുങ്ങിയത് 4,30, 000 രൂപയെങ്കിലും വേണ്ടിവരും. ചെയര്പേഴ്സന് നല്കിയ പണം അഴിമതിയിലൂടെ ലഭിച്ച കമ്മീഷന് പണമാണെന്ന് സംശയിക്കുന്നതായും അന്വേഷണം വേണമെന്നും ആവശ്യപ്പെട്ട് അംഗങ്ങള് വിജിലന്സ് ഡയറക്ടര്ക്ക് പരാതി നല്കിക്കഴിഞ്ഞു. അതിനിടെ, തൃക്കാക്കര നഗരസഭയുടെ ഓണപ്പുടവ വിതരണത്തില് ആശാ പ്രവര്ത്തകയെ അപമാനിച്ചു എന്നാരോപിച്ച് ആശാ പ്രവര്ത്തകര് നഗരസഭ അധ്യക്ഷ അജിത തങ്കപ്പനു മുന്നില് പ്രതിഷേധവുമായി എത്തി ഓണപ്പുടവകള് തിരിച്ചു നല്കി. ചിങ്ങം ഒന്ന് ചൊവ്വാഴ്ച്ച നഗരസഭയില് നടന്ന ആദരിക്കല് ചടങ്ങിലാണ് ആശാപ്രവര്ത്തക കെ.എസ് ശ്രീജയെ ഓണപ്പുടവ നല്കാതെ മാറ്റി നിര്ത്തിയത്. ഒന്നു മുതല് 43 വരെയുള്ള ആശാപ്രവര്ത്തകരെ വേദിയിലേക്ക് ക്ഷണിക്കുന്നതിനിടയില് വാര്ഡ് 28ലെ ആശ പ്രവര്ത്തകയായ ശ്രീജയെ ക്ഷണിക്കാതിരുന്നത് മറ്റുള്ള ആശാ പ്രവര്ത്തകര് ചോദ്യം ചെയ്യുകയായിരുന്നു. തുടര്ന്നാണ് ശ്രീജക്കും ഓണപ്പുടവ നല്കാന് തയ്യാറായത്. ഇന്നലെ മുന് കൗണ്സിലറും ആശാ പ്രവര്ത്തകയുമായ നിഷാബീവിയുടെ നേതൃത്വത്തില് പ്രതിഷേധവുമായി എത്തിയ പത്തോളം ആശാ പ്രവര്ത്തകര് അവര്ക്കു കിട്ടിയ ഓണപ്പുടവകള് നഗരസഭ അധ്യക്ഷയെ തിരിച്ചേല്പ്പിക്കുകയും ചെയ്തു. വരും ദിവസങ്ങളിലും പ്രതിഷേധ സൂചകമായി മറ്റുള്ള ആശാപ്രവര്ത്തകരും ഓണപ്പുടവകള് തിരിച്ചേല്പ്പിക്കും. കൊവിഡ് മഹാമാരിയുടെ രണ്ടാംവരവിന്റെ ഈ കാലത്ത്, എല്ലാവരും മാസ്ക് ധരിച്ചും സാനിറ്റൈസ് ചെയ്തും സാമൂഹ്യ അകലം പാലിച്ചും വാക്സിന് എടുത്തും പ്രതിരോധത്തിന് തയ്യാറാവണമെന്ന് ഏഷ്യാനെറ്റ് ന്യൂസ് അഭ്യര്ത്ഥിക്കുന്നു. ഒന്നിച്ച് നിന്നാല് നമുക്കീ മഹാമാരിയെ തോല്പ്പിക്കാനാവും. BreakTheChain ANCares IndiaFightsCorona